Virallinen lehti nro C 341 , 29/11/1999 s. 0054



KIRJALLINEN KYSYMYS P-0115/99 esittäjä(t): Robert Evans (PSE) komissiolle (22. tammikuuta 1999) Aihe: Eläkkeet Voiko komissio kertoa mitä toimenpiteitä se toteuttaa helpottaakseen Euroopan kansalaisten eläkkeiden maksua muista jäsenvaltioista käsin kuin missä he sillä hetkellä asuvat? Mitä toimenpiteitä komissio puolestaan toteuttaa varmistaakseen sen, että Euroopan kansalaiset ovat tietoisia oikeuksistaan tässä asiassa? Useilla äänestäjilläni on ollut ongelmia asian suhteen, ja yksi heistä on joutunut neuvottelemaan tiensä byrokraattisten sokkeloiden läpi saadakseen eläkkeensä, jonka hän ansaitsi asuessaan ja työskennellessään Ranskassa muutama vuosi sitten. Komission jäsenen Pádraig Flynninkomission puolesta antama vastaus (26. helmikuuta 1999) Henkilöiden vapaata liikkumista koskevassa korkean tason asiantuntijaryhmän raportissa annettiin suosituksia sosiaaliturvajärjestelmien koordinointiin liittyvien sääntöjen yksinkertaistamiseksi. Lisäksi on laadittu erillinen raportti yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien säilyttämisestä. Näiden raporttien jälkeen komissio sitoutui työntekijöiden vapaata liikkuvuutta koskevassa toimintasuunnitelmassa(1) ja sosiaalialan toimintaohjelmassa vuosiksi 1998-2000(2) antamaan vuoden 1998 loppuun mennessä ehdotuksen, jolla pyritään tarkistamaan ja yksinkertaistamaan asetusta (ETY) 1408/71(3) osana SLIM-toimen kolmatta vaihetta. Kyseinen ehdotus hyväksyttiin 21. joulukuuta 1998(4). Komission ehdotuksesta(5) neuvosto hyväksyi 29. kesäkuuta 1998 direktiivin 98/49/EY(6), jolla pyritään poistamaan lisäeläkkeisiin liittyviä työntekijöiden vapaan liikkuvuuden esteitä. Direktiivillä helpotetaan saavutettujen oikeuksien säilyttämistä, maksamista valtiosta toiseen ja mahdollisuutta jatkaa vakuutusmaksujen maksamista lähtövaltion lisäeläkejärjestelmään lyhytaikaisen komennuksen aikana. Direktiivi on sen 10 artiklan 2 kohdan mukaisesti saatettava osaksi jäsenvaltioiden oikeusjärjestystä viimeistään 25. tammikuuta 2002. Yksi komission ensisijaisista tehtävistä on edelleen tiedottaa kansalaisille paremmin heidän yhteisön lainsäädäntöön perustuvista oikeuksistaan. Komissio on asettanut saataville julkaisuja ja tietoja Internet-palvelimen kautta (http://europa.eu.int), julkaissut oppaita ja esitteitä sekä tukenut vuonna 1998 useita alan koulutustilaisuuksia kaikissa jäsenvaltioissa. Komissio pahoittelee kaikkia puutteellisia hallintokäytäntöjä tässä asiassa, joka koskee henkilökohtaisesti kaikkia yhteisön kansalaisia. Se edistää yhteistyötä kansallisten hallintojärjestelmien kesken erityisesti sosiaaliturva-asioihin tarkoitetulla telematiikkaohjelmalla (TESS). Ohjelman avulla pyritään yksinkertaistamaan ja nopeuttamaan hallintomenettelyjä, jotta parannettaisiin sosiaaliturvaoikeuksien saantia sekä etuuksien myöntämistä ja maksamista. Tämän tavoitteen saavuttamiseksi komissio kannustaa sosiaaliturvalaitoksia käyttämään telematiikan palveluja keskinäisessä tietojenvaihdossaan. (1) KOM(97) 586 lopullinen. Ks. myös tiedonanto henkilöiden vapaata liikkuvuutta käsittelevän korkean tason asiantuntijaryhmän suositusten seurannasta, KOM(98) 403. (2) KOM(98) 259 lopullinen. (3) Tarkistettu versio on julkaistu EYVL L 28, 30.1.1997. (4) KOM(98) 779 lopullinen. (5) EYVL C 5, 9.1.1998. (6) EYVL L 209, 25.7.1998.